Document ID: 32009D0096

KOMISIJOS SPRENDIMAS
2008 m. gruodžio 12 d.
kuriuo pagal Tarybos direktyvą 92/43/EEB patvirtinamas antrasis atnaujintas Atlanto biogeografinio regiono Bendrijos svarbos teritorijų sąrašas
(Pranešta dokumentu Nr. C (2008) 8119)
(2009/96/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gegužės 21 d. Tarybos direktyvą 92/43/EEB dėl natūralių buveinių ir laukinės faunos bei floros apsaugos (1), ypač į jos 4 straipsnio 2 dalies trečią pastraipą,
kadangi:
(1)
Direktyvos 92/43/EEB 1 straipsnio c dalies iii punkte nurodytą Atlanto biogeografinį regioną sudaro Airijos, Nyderlandų ir Jungtinės Karalystės teritorijos bei Belgijos, Danijos, Prancūzijos, Portugalijos ir Ispanijos teritorijų dalys, kaip nustatyta biogeografiniame žemėlapyje, kurį 2005 m. balandžio 25 d. patvirtino tos direktyvos 20 straipsniu įsteigtas komitetas (toliau - Buveinių komitetas).
(2)
Būtina tęsti 1995 m. pradėtą procesą ir siekti realios pažangos steigiant „Natura 2000“ tinklą, kuris yra labai svarbus Bendrijos biologinės įvairovės apsaugos elementas.
(3)
Komisijos sprendimais 2004/813/EB (2) ir 2008/23/EB (3) buvo patvirtinti atitinkamai pirminis ir pirmasis atnaujintas Atlanto biogeografinio regiono Bendrijos svarbos teritorijų sąrašai, kaip apibrėžta Direktyvoje 92/43/EEB. Remdamasi Direktyvos 92/43/EEB 4 straipsnio 4 dalimi ir 6 straipsnio 1 dalimi, atitinkama valstybė narė kuo anksčiau, bet ne vėliau kaip per šešerius metus, teritorijas, kurios yra įtrauktos į Alpių biogeografinio regiono Bendrijos svarbos teritorijų sąrašą, įsteigia kaip specialias saugomas teritorijas ir nustato apsaugos prioritetus bei būtinas apsaugos priemones.
(4)
Dinamiškai pritaikant „Natura 2000“ tinklą yra peržiūrimi Bendrijos svarbos teritorijų sąrašai. Todėl būtina antrą kartą atnaujinti Atlanto regiono teritorijų sąrašą.
(5)
Atlanto biogeografinio regiono Bendrijos svarbos teritorijų sąrašą būtina antrą kartą atnaujinti, kad būtų įtrauktos papildomos teritorijos, kurias valstybės narės nuo 2006 m. pasiūlė įtraukti kaip Atlanto biogeografinio regiono Bendrijos svarbos teritorijas, kaip apibrėžta Direktyvos 92/43/EEB 1 straipsnyje. Direktyvos 92/43/EEB 4 straipsnio 4 dalyje ir 6 straipsnio 1 dalyje numatyti įpareigojimai taikomi kuo anksčiau, bet ne vėliau kaip per šešerius metus nuo antrojo atnaujinto Atlanto biogeografinio regiono Bendrijos svarbos teritorijų sąrašo patvirtinimo.
(6)
Be to, Atlanto biogeografinio regiono Bendrijos svarbos teritorijų sąrašą būtina antrą kartą atnaujinti siekiant įtraukti visus su tomis teritorijomis susijusios valstybių narių pateiktos informacijos pasikeitimus, apie kuriuos pranešta po to, kai buvo patvirtintas pirminis ir pirmasis atnaujintas Bendrijos sąrašas. Taigi antrasis atnaujintas Atlanto biogeografinio regiono Bendrijos svarbos teritorijų sąrašas yra Atlanto biogeografinio regiono Bendrijos svarbos teritorijų sąrašo konsoliduota versija. Tačiau reikėtų pabrėžti, kad Direktyvos 92/43/EEB 4 straipsnio 4 dalyje ir 6 straipsnio 1 dalyje nustatyti įpareigojimai taikomi kuo anksčiau, bet ne vėliau kaip per šešerius metus nuo pirminio arba pirmojo atnaujinto Atlanto biogeografinio regiono Bendrijos svarbos teritorijų sąrašo patvirtinimo, priklausomai nuo to, į kurį Bendrijos svarbos teritorijų sąrašą teritorija buvo įtraukta pirmą kartą.
(7)
Remdamosi Direktyvos 92/43/EEB 4 straipsnio 1 dalimi, nuo 2002 m. kovo mėn. iki 2007 m. gruodžio mėn. atitinkamos valstybės narės Komisijai perdavė siūlomų Atlanto biogeografinio regiono Bendrijos svarbos teritorijų sąrašus, kaip apibrėžta tos direktyvos 1 straipsnyje.
(8)
Su siūlomų teritorijų sąrašais pateikta nustatytos formos informacija apie kiekvieną teritoriją, parengta pagal 1996 m. gruodžio 18 d. Komisijos sprendimą 97/266/EB dėl informacijos apie siūlomas „Natura 2000“ teritorijas formos (4).
(9)
Šią informaciją sudaro atitinkamų valstybių narių perduotas naujausias galutinis teritorijos žemėlapis, teritorijos pavadinimas, vieta bei dydis ir duomenys, gauti taikant Direktyvos 92/43/EEB III priede nurodytus kriterijus.
(10)
Remiantis sąrašo projektu, kurį Komisija parengė suderinusi su kiekviena atitinkama valstybe nare ir kuriame taip pat nurodytos teritorijos, kuriose esama prioritetinių natūralių buveinių tipų arba prioritetinių rūšių, reikėtų patvirtinti antrąjį atnaujintą Bendrijos svarbos teritorijomis laikytinų Atlanto biogeografinio regiono teritorijų sąrašą.
(11)
Vykdant stebėjimus pagal Direktyvos 92/43/EEB 11 straipsnį, gaunama vis daugiau žinių apie natūralių buveinių tipus ir rūšis bei jų paplitimą. Todėl Bendrijos lygmeniu teritorijos įvertintos ir atrinktos vadovaujantis išsamiausia šiuo metu turima informacija.
(12)
Kai kurios valstybės narės nepasiūlė pakankamai teritorijų, kad būtų įvykdyti Direktyvos 92/43/EEB reikalavimai, taikomi tam tikriems buveinių tipams ir tam tikroms rūšims. Todėl negalima teigti, kad šių buveinių tipų ir rūšių tinklas yra suformuotas. Atsižvelgiant į tai, kad vėluojama gauti informaciją ir susitarti su valstybėmis narėmis, būtina patvirtinti antrąjį atnaujintą teritorijų sąrašą, kuris turės būti patikslintas pagal Direktyvos 92/43/EEB 4 straipsnį.
(13)
Atsižvelgiant į tai, kad žinios apie kai kurių Direktyvos 92/43/EEB I priede nurodytų natūralių buveinių tipų ir jos II priede nurodytų rūšių egzistavimą bei paplitimą tebėra neišsamios, nederėtų spręsti, ar jų tinklas jau suformuotas. Prireikus šis sąrašas turėtų būti patikslintas pagal Direktyvos 92/43/EEB 4 straipsnį.
(14)
Siekiant aiškumo ir skaidrumo, Sprendimas 2008/218/EB turėtų būti pakeistas.
(15)
Šiame sprendime numatytos priemonės atitinka Buveinių komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo priede pateikiamas antrasis atnaujintas Atlanto biogeografinio regiono Bendrijos svarbos teritorijų sąrašas, numatytas Direktyvos 92/43/EEB 4 straipsnio 2 dalies trečioje pastraipoje.
2 straipsnis
Sprendimas 2008/23/EB panaikinamas.
3 straipsnis
Šis sprendimas skirtas valstybėms narėms.
Priimta Briuselyje 2008 m. gruodžio 12 d.

Labels: 12
18
20